Aplikimi për Leje Zhvillimi pranë Bashkisë Vau Dejes

Në bazë të Ligjit nr. 107/2014 "Për Planifikimin dhe Zhvillimin e Territorit" i ndryshuar dhe akteve nënligjore në zbatim të tij, Kryetari i Bashkisë është përgjegjës për:

*Vendimmarrjen lidhur me aplikimet për leje zhvillimi në territorin administrativ të bashkisë.*

Çdo subjekt, i cili kërkon të pajiset me leje apo të paraqesë deklaratë paraprake për kryerje punimesh, është i detyruar të dorëzojë aplikimin për leje apo deklaraten dhe dokumentacionin shoqërues nëpërmjet sistemit elektronik të lejeve.

Sistemi elektronik i lejeve shërben si pika e vetme, nëpërmjet të cilit:

1. paraqitet, elektronikisht, kërkesa për leje, sipas legjislacionit të planifikimit dhe zhvillimit të territorit;
2. komunikohen vendimet institucionale për kërkesat e përcaktuara në shkronjën “a” të këtij paragrafi;
3. njoftohen aplikuesit lidhur me statusin e kërkesave të tyre.

**Dokumentacioni i nevojshëm:**

Dokumentet që duhet të paraqesë pronari ose zhvilluesi për t’u pajisur me leje zhvillimi, janë, si më poshtë (sipas nenit 10 te VKM-së nr. 408 dt. 13.05.2015 "Rregullorja e Zhvillimit të Territorit):

1. Kërkesa për leje, sipas formatit të aplikimit, të përcaktuar në Rregullore dhe në sistemin elektronik të lejeve;
2. Prokura ose autorizimi, në emër të personit fizik apo juridik, në rast se kërkesa paraqitet nga një përfaqësues i pronarit ose zhvilluesit;
3. Dokument që vërteton të drejtat pasurore të pronës/ave që marrin pjesë në zhvillim dhe, nëse ka, kopje të marrëveshjes për pronën;
4. Planin e rilevimit të pronës, në shkallë 1:500, nga topograf i liçencuar;
5. Projektidenë arkitektonike të zhvillimit;
6. Kopje të licences së topografit dhe projektuesit, sipas shkronjave “d” dhe “e”;
7. Mandatpagesa e tarifës së aplikimit.

**SQARIM:** Leja e zhvillimit nuk është e nevojshme për pajisjen me leje ndërtimi për punimet si me poshte:

1. Rezultojnë në rikonstruksion, riparim dhe restaurim që çojnë në krijimin e një strukture tërësisht ose pjesërisht të ndryshme nga ajo e mëparshme dhe që kanë si pasojë shtimin e njësive dhe/ose ndryshimin e vëllimit ndërtimor, sipërfaqes së ndërtimit, pamjes së jashtme të objektit, të përdorimit ose të sistemit konstruktiv;
2. Realizojnë mirëmbajtje të jashtëzakonshme sipas kësaj rregulloreje, të shoqëruar me ndryshime të sistemit konstruktiv të objektit;
3. Kanë si pasojë prishjen e objekteve, në rast se prishja nuk shoqërohet me ndërtim të ri. Nëse prishja shoqërohet me ndërtim të ri, leja për prishje është pjesë e lejes së ndërtimit dhe shënohet në kushtet e dokumentit të lejes.